KOMISSION ASETUS (EY) N:o 2945/94,

annettu 2 päivänä joulukuuta 1994,

maataloustuotteiden vientitukijärjestelmän soveltamista koskevista yhteisistä yksityiskohtaisista säännöistä annetun asetuksen (ETY) N:o 3665/87 muuttamisesta perusteettomasti maksettujen summien ja seuraamusten osalta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon maito- ja maitotuotealan yhteisestä markkinajärjestelystä 27 päivänä kesäkuuta 1987 annetun neuvoston asetuksen (ETY) N:o 804/68(1), sellaisena kuin se on viimeksi muutettuna asetuksella (EY) N:o 2807/94(2), ja erityisesti sen 17 artiklan 4 kohdan sekä muiden asetusten maataloustuotteiden yhteistä markkinajärjestelyä koskevat vastaavat säännökset,

ottaa huomioon maito- ja maitotuotealan vientitukien myöntämistä koskevista yleisistä säännöistä sekä niiden suuruuden vahvistamisperusteista 28 päivänä kesäkuuta 1968 annetun neuvoston asetuksen (ETY) N:o 876/68(3), sellaisena kuin se on muutettuna asetuksella (EY) N:o 776/94(4), ja erityisesti sen 6 artiklan 2 ja 3 kohdan toisen alakohdan sekä muiden asetusten vastaavat säännökset maataloustuotteiden vientitukien myöntämistä koskevista yleisistä säännöistä,

sekä katsoo, että

yhteisön voimassaolevassa lainsäädännössä säädetään vientitukien maksamisesta ainoastaan objektiivisin perustein, erityisesti vientituotteen määrän, lajin ja ominaisuuksien osalta sekä maantieteellisen määräpaikan osalta; saatujen kokemusten perusteella yhteisön talousarviota vahingoittavien sääntöjenvastaisuuksien ja erityisesti petosten torjuntaa olisi vahvistettava; tässä tarkoituksessa on tarpeen säätää perusteettomasti maksettujen määrien takaisinperinnästä sekä seuraamuksista viejien kannustamiseksi yhteisön lainsäädännön noudattamiseen,

vientitukijärjestelmän moitteettoman toiminnan varmistamiseksi seuraamuksia on määrättävä virheen subjektiivista syystä riippumatta; joissakin tapauksissa olisi kuitenkin oltava soveltamatta seuraamusta, erityisesti jos kyseessä on toimivaltaisen viranomaisen mielestä virhe, sekä säätää ankarampia seuraamuksia, kun teko on tahallinen,

viejän antamat virheelliset tiedot voivat johtaa perusteettomien tukien maksuun, jos virhettä ei havaita; jos virhe havaitaan, olisi oikeutettua määrätä viejälle seuraamus, johon liittyy siihen määrään suhteutetun summan maksaminen, jonka hän olisi perusteettomasti saanut, jos virhettä ei olisi havaittu, ja jos virheellistä tietoa on annettu tarkoituksellisesti, on myös oikeutettua määrätä ankarammasta seuraamuksesta,

yhteisen maatalouspolitiikan rahoituksesta 21 päivänä huhtikuuta 1970 annetun neuvoston asetuksen (ETY) N:o 729/70(5), sellaisena kuin se on viimeksi muutettuna asetuksella (ETY) N:o 2048/88(6), 8 artiklan 1 kohdan mukaisesti jäsenvaltioiden on kerättävä takaisin sääntöjenvastaisuuden tai virheen vuoksi maksetut määrät; viejien tasapuolisen kohtelun takaamiseksi jäsenvaltioissa vientitukien alalla on aiheellista säätää minkä tahansa perusteettomasti saadun edun sen saajan suorittamasta takaisinmaksusta korkoineen ja tarkentaa yksityiskohtaiset säännöt maksun soveltamisesta; yhteisön taloudellisen edun suojelun parantamiseksi on suotavaa säätää, että kun oikeus vientitukeen siirretään, tämä velvollisuus ulottuu oikeuden saajaan; takaisinmaksetut määrät sekä rahalliset seuraamukset ja korot on maksettava Euroopan maatalouden ohjaus- ja tukirahastolle (EMOTR) asetuksen (ETY) N:o 729/70 8 artiklan 2 kohdassa säädettyjen periaatteiden mukaisesti,

kokemus, todetut sääntöjenvastaisuudet sekä erityisesti petokset osoittavat tämän toimenpiteen olevan tarpeellinen, tarkoituksenmukainen ja riittävän varoittava, ja että sitä on sovellettava yhdenmukaisesti kaikissa jäsenvaltioissa,

näin ollen on suotavaa muuttaa komission asetusta (ETY) N:o 3665/87(7) sellaisena kuin se on viimeksi muutettuna asetuksella (EY) N:o 1829/94(8), ja

asianomaiset hallintokomiteat eivät ole antaneet lausuntoa puheenjohtajansa asettamassa määräajassa,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 3665/87 seuraavasti:

1) Korvataan 11 artikla seuraavasti:

"11 artikla

1 Kun huomataan, että viejä on vientitukea saadakseen hakenut sovellettavaa suurempaa tukea, kyseiselle vientitapahtumalle kuuluva tuki on vietyyn tavaraan sovellettava tuki, josta on vähennetty summa, joka on:

a) puolet haetun tuen ja toteutuneeseen vientiin sovellettavan tuen erotuksesta;

b) kaksi kertaa haetun tuen ja toteutuneeseen vientiin sovellettavan tuen erotus, jos viejä on tarkoituksellisesti antanut vääriä tietoja.

Määrää, joka on laskettu 3 artiklan tai 25 artiklan 2 kohdan mukaisesti annettujen tietojen perusteella pidetään haettuna vientitukena. Kun vientituen määrä vaihtelee kohteen mukaan, tuen vaihteleva osuus lasketaan 47 artiklan mukaisesti annettujen tietojen perusteella.

Edellä a alakohdassa tarkoitettua seuraamusta ei sovelleta:

- voittamattoman esteen sattuessa,

- joissakin poikkeustapauksissa, joihin viejä ei voi vaikuttaa ja jotka ilmenevät toimivaltaisten viranomaisten hyväksyttyä vienti- tai maksuilmoituksen, ja edellyttäen, että viejä ilmoittaa heti tilanteen havaittuaan siitä toimivaltaisille viranomaisille 47 artiklan 2 kohdassa säädetyssä määräajassa, jolleivät nämä jo ole havainneet haettua tukea sääntöjen vastaiseksi,

- kun haetussa tuessa on selvä virhe, jonka toimivaltainen viranomainen havaitsee,

- kun haettu tuki on asetuksen (EY) N:o 1222/94(*) ja erityisesti sen 3 artiklan 2 kohdan mukainen, ja se on laskettu tietyn ajanjakson keskimäärien perusteella,

- painoa tarkastettaessa, jos painonvaihtelu johtuu käytettyjen punnitusmenetelmien erilaisuudesta.

Kun a tai b alakohdassa tarkoitetun vähennyksen tuloksena on negatiivinen määrä, sen maksaa viejä.

Kun toimivaltaiset viranomaiset ovat todenneet, että haetun tuen määrä on riittämätön, vientitapahtumaa ei ole, ja että näin ollen tuesta ei voida suorittaa vähennystä, viejä maksaa a tai b alakohdassa tarkoitettua seuraamusta vastaavan määrän. Kun vientituen määrä vaihtelee määräpaikoittain, lukuun ottamatta tapauksia, joissa kyseessä on pakollinen määräpaikka, haetun tuen määrää laskettaessa ja sovellettavassa tuessa otetaan huomioon alhaisin positiivinen maksu, tai 22 artiklan 2 kohdassa tai 25 artiklan 4 kohdassa säädetyn mukaisesti mainittuun määräpaikkaan sovellettava maksu, jos se on edellistä suurempi.

Neljännessä ja viidennessä alakohdassa tarkoitettu maksu maksetaan 30 päivän kuluessa maksupyynnön vastaanottamisesta. Jos määräaikaa ei noudateta, viejä maksaa korkoa 30 päivästä maksupyynnön vastaanottamisesta alkaen maksusuoritusta edeltäneeseen päivään asti 3 kohdassa tarkoitettua korkoa noudattaen.

Seuraamuksia ei sovelleta silloin, kun haettu tuki on suurempi kuin 48 artiklaa sovellettaessa.

Seuraamuksia sovelletaan, sanotun kuitenkaan rajoittamatta kansallisella tasolla säädettyjen täydentävien seuraamusten soveltamista.

2 Tuki voidaan olla myöntämättä, jos sen määrä vienti-ilmoitusta kohti on enintään 50 ecua.

3 Kun tukea on maksettu perusteettomasti, tuen saajan on palautettava perusteettomasti saamansa tuki - mukaan lukien 1 kohdan ensimmäisen alakohdan mukaisesti sovellettavat seuraamukset - maksun ja takaisinmaksun välisen ajan perusteella lasketuilla koroilla korotettuna, sanotun kuitenkaan rajoittamatta velvollisuutta maksaa 1 kohdan neljännessä alakohdassa tarkoitettu negatiivinen määrä.

Kuitenkin:

- jos takaisinmaksu varmistetaan antamalla vielä vapauttamaton vakuus, vakuuden pidättäminen 23 artiklan 1 kohdan tai 33 artiklan 1 kohdan mukaisesti vastaa maksettavan määrän palautusta,

- jos vakuus on vapautettu, edunsaaja maksaa maksettavaksi langenneen vakuusmaksun vapautuksen ja maksua edeltävän päivän välisen ajan perusteella lasketuilla koroilla korotettuna.

Maksu maksetaan 30 päivän kuluessa maksupyynnön vastaanottamisesta.

Sovellettavan koron määrä lasketaan kansallisen lain säännösten mukaisesti; se ei kuitenkaan voi olla pienempi kuin kansallisten tukien takaisinmaksussa sovellettava korko.

Jos perusteeton maksu johtuu toimivaltaisen viranomaisen virheestä, korkoa ei peritä, jos se ei ole korkeimmillaan summa, jonka jäsenvaltio on määrittänyt ja joka vastaa perusteettomasti saavutettua etua.

Jos tuki maksetaan edunsaajalle, tämä ja viejä vastaavat yhdessä ja yhteisvastuullisesti perusteettomasti maksettujen tukien, perusteettomasti vapautettujen vakuuksien ja kyseiseen vientitapahtumaan liittyvien korkojen takaisinmaksusta. Edunsaajan vastuu rajoittuu kuitenkin hänen saamaansa määrään siihen liittyvine korkoineen.

4 Takaisin perityt määrät, joita tarkoitetaan 1 kohdan neljännessä ja viidennessä alakohdassa, sekä perityt korot maksetaan maksaville toimielimille, ja niistä vähennetään Maatalouden ohjaus- ja tukirahaston (EMOTR) kulut, sanotun kuitenkaan rajoittamatta neuvoston asetuksen (ETY) N:o 595/91(**) 7 artiklan soveltamista.

Jos maksua ei suoriteta määräajassa, jäsenvaltiot voivat päättää, että takaisinmaksuvaatimuksen sijaan perusteettomasti maksetut määrät, perusteettomasti vapautetut vakuudet ja kuittauspäivään mennessä kertyneet korot vähennetään kyseisen viejän myöhemmästä tuesta. Näitä säännöksiä sovelletaan myös 1 kohdan neljännen ja viidennen alakohdan soveltamiseksi maksettaviin maksuihin.

5 Jäsenvaltiot voivat olla vaatimatta perusteettomasti maksetun tuen, perusteettomasti vapautettujen vakuuksien ja 1 kohdan neljännessä ja viidennessä alakohdassa tarkoitettujen summien palauttamista, kun palautus vienti-ilmoitusta kohti on enintään 50 ecua sillä edellytyksellä, että kansallisessa lainsäädännössä annetaan samanlaisissa tapauksissa vastaavia sääntöjä keräämättä jättämisestä.

6 Kun vienti-ilmoitus käsittää tukinimikkeistön tai yhdistetyn nimikkeistön useita eri koodeja, tätä artiklaa sovellettaessa kuhunkin koodiin liittyviä tietoja pidetään erillisen ilmoituksen muodostavana.

(*) EYVL N:o 136, 31.5.1994, s. 5

(**) EYVL N:o 67, 14.3.1991, s. 11"

2) Lisätään 48 artiklaan 6 kohta seuraavasti:

"6 Sovellettaessa 11 artiklaa:

- tässä artiklassa tarkoitettujen vähennysten laskeminen perustuu 11 artiklan soveltamisesta johtuvan tuen määrään,

- tätä artiklaa sovellettaessa menetetty tuki ei voi olla 11 artiklan soveltamisesta johtuvaa tukea suurempi."

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan 1 päivästä huhtikuuta 1995 alkaen vientitapahtumiin, joiden osalta asetuksen (ETY) N:o 3665/87 3 tai 25 artiklassa tarkoitetut muodollisuudet on täytetty.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 2 päivänä joulukuuta 1994.

Komission puolesta

René STEICHEN

Komission jäsen

(1) EYVL N:o L 148, 28.6.1968, s. 13

(2) EYVL N:o L 298, 19.11.1994, s. 1

(3) EYVL N:o L 155, 3.7.1968, s. 1

(4) EYVL N:o L 91, 8.4.1994, s. 6

(5) EYVL N:o L 94, 28.4.1970, s. 13

(6) EYVL N:o L 185, 15.7.1988, s. 1

(7) EYVL N:o L 351, 14.12.1987, s. 1

(8) EYVL N:o L 191, 27.7.1994, s. 5